CELEX: 52015PC0325
Language: sl
Date: 2015-07-06
Title: Predlog SKLEP SVETA o določitvi stališča, ki ga bo zavzela Evropska unija v Odboru za javna naročila o pristopu Republike Moldavije k Sporazumu o javnih naročilih

EVROPSKA KOMISIJA
            Bruselj, 6.7.2015
            COM(2015) 325 final
            2015/0142(NLE)
            Predlog
            SKLEP SVETA
            o določitvi stališča, ki ga bo zavzela Evropska unija v Odboru za javna naročila o pristopu Republike Moldavije k Sporazumu o javnih naročilih
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Republika Moldavija je 7. januarja 2002 zaprosila za pristop k Sporazumu STO o javnih naročilih (Sporazum GPA). Revidirane ponudbe o področju uporabe je predložila 13. septembra 2012, 16. januarja 2014 in 24. junija 2014.
            
            
               Komisija se je v imenu Unije v dvostranskih pogajanjih in pogajanjih v Odboru STO za javna naročila (v nadaljnjem besedilu: Odbor GPA) izpogajala o več zavezah Republike Moldavije za odpiranje trga.
            
            
               Republika Moldavija je nato 27. maja 2015 predložila končno ponudbo Odboru GPA. Povzetek končne ponudbe Republike Moldavije in ocena Komisije sta navedena v nadaljevanju.
            
            
               Sklep Komisiji omogoča, da v Odboru GPA izrazi mnenje Unije o pristopu Republike Moldavije. 
            
            
               •Usklajenost z obstoječimi določbami na področju politike
            
            
               
                  Kadar mora Komisija v okviru Odbora GPA izraziti mnenje Unije o pristopu tretje države, se uporabi ta standardni postopek.
               
            
            
               •Usklajenost z drugimi politikami Unije
            
            
               Ni relevantno.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije sprejme sklep o stališču, ki ga je treba zavzeti v imenu Unije. Sklep Odbora GPA, ki bo določil pogoje pristopa Republike Moldavije, spada na področje uporabe člena 218(9) PDEU, saj bo imel sklep, ki ga sprejme organ, ustanovljen z mednarodnim sporazumom, pravne posledice.
            
            
               •Subsidiarnost (za neizključno pristojnost)
            
            
               EU ima izključno pristojnost v zadevah v zvezi s trgovino. Usklajeno ukrepanje na ravni Unije lahko zagotovi največji učinek do tretjih držav.
            
            
               •Sorazmernost
            
            
               Ni relevantno.
            
            
               •Izbira instrumenta
            
         
         
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije sprejme sklep o stališču, ki ga je treba zavzeti v imenu Unije.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene in preverjanja ustreznosti obstoječe zakonodaje
            
            
               Ni relevantno.
            
            
               •Posvetovanja z deležniki
            
            
               Ni relevantno.
            
            
                •Zbiranje in uporaba strokovnih mnenj
            
            
               Ni relevantno.
            
            
               •Ocena učinka
            
            
               Pristop tretjih držav k mednarodnemu sporazumu, pri katerem je Unija pogodbenica, ne zahteva ocene učinka.
            
            
               •Ustreznost in poenostavitev predpisov
            
            
               Ni relevantno.
            
            
               •Temeljne pravice
            
            
               Ni relevantno.
            
            
               4.PRORAČUNSKE POSLEDICE
            
            
               Jih ni.
            
            
               5.DRUGI ELEMENTI
            
            
               •Izvedbeni načrti in ureditve spremljanja, ocenjevanja in poročanja
            
            
               Ni relevantno.
            
            
               •Obrazložitveni dokumenti (za direktive)
            
         
         
            
               Ni relevantno.
            
            
               •Podrobna obrazložitev specifičnih določb predloga
            
            
               Končna ponudba Republike Moldavije 
            
            
               Obveznosti glede dostopa na trg (kriti subjekti, blago, storitve in gradbene storitve)
            
            
               Pragi
            
            
               Pragi za različne priloge, ki jih nudi Republika Moldavija, ustrezajo standardnim pragom, ki jih uporabljajo pogodbenice Sporazuma GPA. Vendar pa Republika Moldavija v opombah določa prehodno obdobje za prage, ki se uporabljajo za javna naročila blaga in storitev subjektov, kritih s Prilogo 1 do 3.
            
            
               Subjekti
            
            
               Ponudba Republike Moldavije v Prilogi 1 („subjekti na centralni ravni vlade“) vključuje izčrpen seznam subjektov na centralni ravni vlade, katerih javna naročila so odprta za pogodbenice Sporazuma GPA. Ta Priloga ne vsebuje opomb. Pragi v zvezi z blagom in storitvami za prvo leto po pristopu znašajo 300 000 SDR, za drugo leto pa 200 000 SDR.
            
            
               Ponudba Republike Moldavije v Prilogi 2 („subjekti na podcentralni ravni vlade“) vsebuje izčrpen seznam lokalnih javnih naročnikov, kot so opredeljeni v Zakonu o lokalni javni upravi št. 436-XVI z dne 28. decembra 2006. V opombi k tej Prilogi Republika Moldavija natančneje določa, da ti subjekti vključujejo svoje podrejene organe in organizacije, ki so pod nadzorom oz. kontrolo teh organov. Pragi v zvezi z blagom in storitvami za prvo leto po pristopu znašajo 400 000 SDR, za drugo leto pa  300 000 SDR.
            
            
               V Prilogi 3 („drugi subjekti“) Republika Moldavija pogodbenicam GPA zagotavlja dostop do naročil vsem pravnim subjektom (organom, ustanovam in fundacijam) javnega prava, katerih javna naročila ureja zakon o javnih naročilih št. 96-XVI z dne 13. aprila 2007, in niso industrijske ali komercialne narave. Priloga vključuje okviren seznam takšnih subjektov. 
            
            
               Poleg tega Republika Moldavija v skladu s Prilogo 3 vsem pravnim osebam, kot so opredeljene v nacionalnem pravu, ki opravljajo dejavnosti v sektorjih javnih služb, na primer na področju pridobivanja, prometa ali distribucije pitne vode, električne energije in/ali toplotne energije, pristaniške ali druge terminalske infrastrukture, letališke infrastrukture, mestnega in železniškega prevoza. Vključen je okvirni seznam subjektov. Priloga ne vsebuje pridržkov.
            
            
               Pragi za blago in storitve za prvo leto po pristopu znašajo 600 000 SDR, za drugo leto pa 500 000 SDR.
            
            
               Blago 
            
            
               Blago, ki ga je navedla Republika Moldavija, je skoraj identično navedenemu blagu, ki ga zagotavlja EU. Zlasti je Republika Moldavija v Prilogo 4 vključila tudi poglavja 36, 72, 88 in 97 harmoniziranega sistema (HS). Vendar pa je Republika Moldavija izključila tarifne številke 65.05, 82.08, 89.03. 
            
            
               V naknadnih spremembah svoje končne ponudbe, kot so bile nazadnje sporočene 27. maja 2015, je Republika Moldavija na seznam blaga in opreme kritih kategorij za Ministrstvo za obrambo dodala še poglavje 85 harmoniziranega sistema (HS) z izključitvijo tarifnih številk 85.03, 85.13 in 85.15.
            
            
               Storitve
            
            
               Republika Moldavija zagotavlja seznam kritih storitev, ki je obsežnejši od seznama EU. Vendar pa opomba o vzajemnosti iz Priloge določa, da so te storitve za določeno pogodbenico krite le do obsega, v katerem je takšna pogodbenica zadevne storitve vključila v svojo Prilogo 5.
            
            
               Gradbene storitve
            
            
               Republika Moldavija v svoji Prilogi 6 ponuja celoten oddelek 51 osrednje klasifikacije proizvodov (CPC). Koncesijskih pogodb za izvajanje del ne ponuja.
            
            
               Splošne opombe
            
         
         
            
               V Prilogi 7 Republika Moldavija vključuje tri opombe. Opomba 1 zadeva javna naročila za kmetijske proizvode v podporo kmetijskim podpornim programom in programom prehranjevanja ljudi ter ustreza prvemu delu opombe 1 EU iz Priloge 7. Drugi dve opombi ne veljata za EU.
            
            
               Zakonodaja Republike Moldavije 
            
            
               Zakonodaja Republike Moldavije na področju javnih naročil je nediskriminatorna. Ne vsebuje določb, ki bi domačemu blagu in dobaviteljem omogočale ugodnejšo obravnavo kot tujim dobaviteljem ali blagu. Zakonodaja o javnih naročilih Republike Moldavije se zdi odprta, pregledna in nediskriminatorna, kar je v skladu z zahtevami GPA.
            
            
               Ocena Komisije končne ponudbe Republike Moldavije
            
            
               Končna ponudba Republike Moldavije zagotavlja obsežno pokritje subjektov na centralni in podcentralni ravni ter subjektov v sektorjih javnih gospodarskih služb, blaga, storitev in gradbenih storitev. Zato je ustrezna in sprejemljiva. Njena zakonodaja na področju javnih naročil je v skladu s Sporazumom GPA.
            
            
               V Dodatku I EU bodo za pristop Republike Moldavije zajeti zlasti naslednji pogoji:
            
            
               Ob upoštevanju dejstva, da Republika Moldavija zagotavlja izčrpen seznam subjektov iz Priloge 1, bi moral biti za blago, storitve, dobavitelje in ponudnike storitev iz Republike Moldavije dostop na področje uporabe EU takšen, kot je naveden v točki 2 oddelka 2 Priloge 1 EU, kar pomeni dostop do naročil centralnih vladnih javnih organov naročnikov iz Priloge 1.
            
            
               Priporočilo
            
            
               Pričakuje se, da bo pristop Republike Moldavije k Sporazumu GPA zelo pozitivno prispeval k nadaljnjemu mednarodnemu odpiranju trgov javnih naročil s povečanjem števila pogodbenic Sporazuma GPA in s spodbujanjem drugih držav, naj pristopijo k Sporazumu GPA. Komisija priporoča, da se končno ponudbo Republike Moldavije sprejme ob upoštevanju zgoraj navedenih pogojev.
            
            
               Zato se predlaga pooblastitev Komisije, da v Odboru GPA izrazi stališče Unije v korist pristopa Republike Moldavije, to stališče pa se bo odražalo v sklepu Odbora GPA o pristopu Republike Moldavije.
            
            
            
               2015/0142 (NLE)
            
            
               Predlog
            
            
               SKLEP SVETA
            
            
               o določitvi stališča, ki ga bo zavzela Evropska unija v Odboru za javna naročila o pristopu Republike Moldavije k Sporazumu o javnih naročilih
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Republika Moldavija je 7. januarja 2002 zaprosila za pristop k Sporazumu o javnih naročilih (Sporazum GPA).
            
         
         
            
               (2)Republika Moldavija je v svoji končni, izboljšani ponudbi, kot je bila posredovana pogodbenicam GPA 27. maja 2015, predložila svoje zaveze o področju uporabe.
            
            
               (3)Končna ponudba Republike Moldavije zagotavlja obsežno pokritje subjektov na centralni in podcentralni ravni ter subjektov v sektorjih javnih gospodarskih služb, blaga, storitev in gradbenih storitev. Zato je ustrezna in sprejemljiva. Pogoji za pristop Republike Moldavije, kot so določeni v Prilogi k temu sklepu, se bodo odražali v sklepu o pristopu Republike Moldavije, ki ga sprejme Odbor za javna naročila (v nadaljnjem besedilu: Odbor GPA).
            
            
               (4)Pričakuje se, da bo pristop Republike Moldavije k Sporazumu GPA pozitivno prispeval k nadaljnjemu odpiranju mednarodnih trgov javnih naročil.
            
            
               (5)V skladu s členom XXII(2) Sporazuma GPA lahko katera koli članica STO pristopi k temu sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu Odbora GPA.
            
            
               (6)Zato je potrebno določiti stališče, ki se zavzame v imenu Unije v Odboru GPA v zvezi s pristopom Republike Moldavije –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se zavzame v imenu Evropske unije v Odboru za javna naročila, je potrditev pristopa Republike Moldavije k Sporazumu o javnih naročilih, ob upoštevanju posebnih pogojev za pristop iz Priloge k temu sklepu.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
      
    ---documentbreak--- 
      
         
               EVROPSKA KOMISIJA
            Bruselj, 6.7.2015
            COM(2015) 325 final
            PRILOGA
            k
            predlogu sklepa Sveta
            o določitvi stališča, ki ga bo zavzela Evropska unija v Odboru za javna naročila o pristopu Republike Moldavije k Sporazumu o javnih naročilih
            
               
         
         
            
               PRILOGA
            
            
               POGOJI EU ZA PRISTOP REPUBLIKE MOLDAVIJE K SPORAZUMU GPA
            
            
               S pristopom Moldavije k Sporazumu o vladnih naročilih se točka 2 oddelka 2 (Centralni vladni javni organi naročniki držav članic EU) Priloge 1 k Dodatku I za Evropsko unijo glasi: 
            
            
               „2. Za blago, storitve, ponudnike in izvajalce storitev iz Izraela, Črne gore in Republike Moldavije, naročila naslednjih centralnih vladnih javnih organov naročnikov.“